KLASA: P-41/23

URBROJ: 711-02-02/05-2024-12

Zagreb, 5. prosinca 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Danijela Ferića, OIB: ……………..,** **direktora trgovačkog društva Komunalac Fažana d.o.o. za komunalne djelatnosti, promet nekretninama i turizam**,na 66. sjednici održanoj 5. prosinca 2024., donosi sljedeću

 **ODLUKU**

1. **Istovremenim obnašanjem dužnosti direktora trgovačkog društva Komunalac Fažana d.o.o. za komunalne djelatnosti, promet nekretninama i dužnosti člana Skupštine Istarske županije u razdoblju od 25. prosinca 2021. do 2. ožujka 2023., obveznik Danijel Ferić počinio je povredu članka 17. stavka 1. ZSSI-a.**
2. **Primitkom naknade za obnašanje dužnosti člana Skupštine Istarske županije u iznosu od 300,00 kuna dana 14. siječnja 2022., obveznik Danijel Ferić, direktor trgovačkog društva Komunalac Fažana d.o.o. za komunalne djelatnosti, promet nekretninama i turizam, počinio je povredu članka 16. ZSSI-a.**
3. **Za povrede iz točaka I. i II ove izreke, obvezniku Danijelu Feriću izriče se opomena.**

Obrazloženje

Povjerenstvo je 6. veljače 2023. na temelju prijave otvorilo predmet protiv Danijela Ferića, direktora trgovačkog društva Komunalac Fažana d.o.o. za komunalne djelatnosti, promet nekretninama i turizam, koji se vodio pod klasifikacijskom oznakom KLASA: Pp-41/23. U prijavi je u bitnom navedeno da imenovani obveznik uz obnašanje dužnosti direktora spomenutog trgovačkog društva obnaša dužnost člana Županijske skupštine Istarske županije.

Nadalje, Povjerenstvo je dana 15. veljače 2023. na temelju prijave otvorilo predmet protiv istog obveznika koji se vodio pod brojem Pp-44/23. U navedenoj prijavi se navode iste okolnosti kao i u prijavi povodom koje je otvoren predmet Pp-41/23 slijedom čega su predmeti Pp-41/23 i Pp-44/23 zaključkom Povjerenstva Broj: 711-I-926-Pp-44/23-02-21 od 16. svibnja 2023. spojeni.

Povjerenstvo je također dana 23. veljače 2023. na temelju prijave otvorilo predmet protiv istog obveznika koji se vodio pod brojem Pp-54/23. U navedenoj prijavi se, uz okolnosti koje se navode u prijavi povodom koje je otvoren predmet Pp-41/23, navodi i da obveznik Danijel Ferić prema ugovoru o djelu radi proračun Općine Fažana, rebalans proračuna i izvješće o izvršenju proračuna za naknadu od 20.000,00 kuna godišnje. Povjerenstvo je slijedom navedenog predmete Pp-41/23 i Pp-54/23 spojilo zaključkom Povjerenstva Broj: 711-I-927-Pp-54/23-02-21 od 16. svibnja 2023.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu odredbi navedenog Zakona.

Zakonom o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19.), koji je bio na snazi do 24. prosinca 2021., spomenuti obveznici nisu bili utvrđeni dužnosnicima u smislu toga Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da Danijel Ferić obnaša dužnost direktora trgovačkog društva Komunalac Fažana d.o.o. za komunalne djelatnosti, promet nekretninama i turizam za cijelo vrijeme važenja ZSSI-a, slijedom čega je isti u obvezi postupati sukladno odredbama ZSSI-a.

U tijeku postupka izvršen je uvid u prijavu mogućeg sukoba interesa od 6. veljače 2023., prijavu mogućeg sukoba interesa od 15. veljače 2023., prijavu mogućeg sukoba interesa od 23. veljače 2023., Registar imovinskih kartica, dopis Općine Fažana od 18. srpnja 2023. KLASA: 024-01/23-01/0055, URBROJ: 2168-08-01/01-23-2, dopis Istarske županije od 11. srpnja 2023., KLASA: 024-01/23-10/16, URBROJ: 2163-01/2-23-02, dopis Upravnog odjela za proračun i financije Istarske županije od 11. srpnja 2023. KLASA: 024-01/23-10/01, URBROJ: 2163-07-02/10-23-02, podnesak obveznika od 17. veljače 2023. upućen Skupštini Istarske županije, očitovanje obveznika od 4. studenoga 2024., Odluku o stavljanju mandata člana Skupštine Istarske županije od 2. ožujka 2023., KLASA: 024-01/23-10/05, URBROJ: 2163-01/3-23-05, te Potvrdu od 18. siječnja 2023. o isplaćenom primitku, dohotku, uplaćenom doprinosu, porezu na dohodak i prirezu u 2022. godini za obveznika Danijela Ferića od isplatitelja Istarske županije, Ugovore o djelu obveznika Danijela Ferića sklopljene s Općinom Fažana od 15. listopada 2019., 12. svibnja 2020. i 9. listopada 2020.

Povjerenstvo je odlukom od 8. listopada 2024. u odnosu na obveznika Danijela Ferića, direktora trgovačkog društva Komunalac Fažana d.o.o. za komunalne djelatnosti, promet nekretninama i turizam, utvrdilo postojanje pretpostavki za pokretanje postupka vezano za moguću povredu odredbe članka 16. ZSSI-a kojom je propisano da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano, kao i odredbe članka 17. stavka 1. ZSSI-a kojom je propisano da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Sukladno odredbi članka 42. stavka 1. ZSSI-a, Povjerenstvo je obveznika dopisom od 8. listopada 2024. KLASA: P-41/23, URBROJ: 711-02-01/05-2024-08, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest zaprimio 29. listopada 2024. te se na utvrđenja iste očitovao dopisom koji je u Povjerenstvu zaprimljen 4. studenoga 2024. i u kojem je naveo da je 9. veljače 2023. zatražio mišljenje Povjerenstva temeljem pročitane informacije u medijima da je ravnatelj rovinjske bolnice dao ostavku u Gradskom vijeću Grada Rovinja temeljem mišljenja Povjerenstva zbog nespojivosti funkcija. Dalje je naveo da je ne čekajući pisani otpravak mišljenja Povjerenstva u predmetu M-43/23 već 17. veljače 2023. stavio mandat u mirovanje te da je Skupština Istarske županije donijela odluku o predmetnom na prvoj narednoj sjednici održanoj 2. ožujka 2023. Također je naveo da je u razdoblju od 17. lipnja 2021. do 24. prosinca 2021. održano ukupno 6 sjednica, a u razdoblju od 25. prosinca 2021. do 17. veljače 2023. održano je ukupno 7 sjednica od kojih je prisustvovao na njih 4. Obveznik je naveo da je po saznanjima o stupanju na snagu novog Zakona od stručnih službi Županije zatražio da mu se prekine isplata naknada te da je istom u razdoblju od 25. prosinca 2021. do 17. veljače 2023., u kojem je prisustvovao na 4 sjednice, isplaćena samo jedna mjesečna naknada od 300,00 kuna i to dana 14. siječnja 2022. (u prilog navedenom je dostavio Potvrdu od 18. siječnja 2023. o isplaćenom primitku, dohotku, uplaćenom doprinosu, porezu na dohodak i prirezu u 2022. godini za obveznika Danijela Ferića od isplatitelja Istarske županije), prije nego su u Županiji stigli obraditi njegov zahtjev da mu se prekine isplata naknada. Obveznik je naposljetku potvrdio navode Općine Fažana da u razdoblju od 25. prosinca 2021. nije sklapao ugovore o djelu za izradu proračuna, rebalansa proračuna i sl. Potvrdio je i da je 15. rujna 2019., 12. svibnja 2020. i 9. listopada 2020. za Općinu Fažana radio proračun u svoje slobodno vrijeme jer Općina nije imala službenika s odgovarajućim kompetencijama i znanjima za izradu proračunskih akata, a nakon što je Općina uspjela naći službenika s odgovarajućim kompetencijama isti je preuzeo izradu općinskog proračuna.

Povjerenstvo je dopisom Broj: 711-I-1275-Pp-41/23-04-23 od 23. lipnja 2023. od Istarske županije zatražilo dostavu očitovanja u kojem je razdoblju obveznik Danijel Ferić obnašao dužnost člana Skupštine Istarske županije – Regione Istriana te je li za njeno obnašanje primao naknadu i u kojem iznosu.

Stručna služba Skupštine Istarske županije na spomenuto se traženje očitovala dopisom od 11. srpnja 2023. KLASA: 024-01/23-10/16, URBROJ: 2163-01/2-23-02, u kojem je navedeno da je obveznik Danijel Ferić izabran u Skupštinu Istarske županije na listi Socijaldemokratske partije Hrvatske – SDP te da mu je verificiran mandat na konstituirajućoj sjednici Skupštine Istarske županije dana 17. lipnja 2023. Dalje se navodi da je 17. veljače 2023. zaprimljen zahtjev imenovanog za mirovanje mandata koje je verificirano na sjednici Skupštine Istarske županije održane 2. ožujka 2023. Također se navodi da sukladno Odluci o naknadama članovima Skupštine Istarske županije („Službene novine Istarske županije“, broj 13/01., 4/06., 8/14., 6/21. i 37/22.) vijećnici Skupštine Istarske županije ostvaruju pravo na naknadu i to:

- mjesečnu naknadu od 300,00 kuna (39,81 eura),

- naknadu po sjednici od 700,00 kuna (92,90 eura).

U privitku očitovanja Istarske županije dostavljeno je očitovanje Upravnog odjela za proračun i financije Istarske županije od 11. srpnja 2023. u kojem je navedeno da je Danijelu Feriću u razdoblju od 17. lipnja 2021. do 17. veljače 2023. isplaćeno 7.940,00 kuna od čega oporezive naknade od 7.140,00 kuna i 800,00 kuna neoporezive naknade.

Također, u privitku očitovanja Istarske županije dostavljen je zahtjev obveznika Danijela Ferića od 17. veljače 2023. zaprimljen u Skupštini Istarske županije istoga dana kojim obavještava Skupštinu o stavljanju mandata u mirovanje s navedenim datumom sukladno mišljenju Povjerenstva od 14. veljače 2023.

Povjerenstvo je također dopisom Broj: 711-I-1276-Pp-41/23-05-23 od 23. lipnja 2023. od Općine Fažana zatražilo dostavu očitovanja je li Općina Fažana u razdoblju od 25. prosinca 2021. do danas s obveznikom Danijelom Ferićem sklapala ugovore o djelu i, ako jest, za obavljanje kojih poslova i uz koju naknadu.

Općina Fažana na spomenuto traženje očitovala se dopisom od 18. srpnja 2023. KLASA: 024-01/23-01/0055, URBROJ: 2168-08-01/01-23-2, u kojem je navedeno da ista Općina nije sklapala ugovore o djelu s obveznikom Danijelom Ferićem, direktorom trgovačkog društva Komunalac Fažana d.o.o., u razdoblju od 25. prosinca 2021. do dana toga dopisa.

Uvidom u Registar imovinskih kartica i imovinske kartice obveznika Danijela Ferića podnesene 18. travnja 2022., 13. svibnja 2022., 24. siječnja 2023. i 2. ožujka 2023. utvrđeno je da je u svima obveznik naveo da profesionalno obnaša dužnost direktora trgovačkog društva Komunalac Fažana d.o.o. za komunalne djelatnosti, promet nekretninama i turizam.

Uvidom u Upisnik predmeta Povjerenstva utvrđeno je da je isto obvezniku Danijelu Feriću na 204. sjednici održanoj 14. veljače 2023. dalo mišljenje Broj: 711-I-364-M-43/23-02-23 da temeljem članka 17. stavka 1. ZSSI-a ne može istodobno uz obnašanje dužnosti direktora trgovačkog društva Komunalac Fažana d.o.o. biti i član predstavničkog tijela Istarske županije. Obveznik je istim mišljenjem upućen da sukladno članku 8. stavku 1. ZSSI-a razriješi okolnost istodobnog obnašanja navedenih dužnosti.

Člankom 16. ZSSI-a propisano je da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Povjerenstvo nastavno na sve prethodno navedeno utvrđuje da je obveznik Danijel Ferić u razdoblju od 25. prosinca 2021., kada je ZSSI stupio na snagu te kada je imenovani postao obveznikom toga Zakona, do 2. ožujka 2023., kada je Skupština Istarske županije donijela Odluku o stavljanju njegova mandata člana Skupštine u mirovanje, uz obnašanje javne dužnosti direktora trgovačkog društva Komunalac Fažana d.o.o. za komunalne djelatnosti, promet nekretninama i turizam obnašao funkciju člana Skupštine Istarske županije koja predstavlja drugu javnu dužnost. Opisanim postupanjem obveznik je počinio povredu članka 17. stavka 1. ZSSI-a.

Također, utvrđeno je da je obveznik 14. siječnja 2022. primio naknadu za obnašanje dužnosti člana Skupštine Istarske županije u iznosu od 300,00 kuna, čime je počinio povredu članka 16. ZSSI-a budući da je primio naknadu za obnašanje druge javne dužnosti za vrijeme profesionalnog obnašanja javne dužnosti direktora trgovačkog društva Komunalac Fažana d.o.o. za komunalne djelatnosti, promet nekretninama i turizam.

Povjerenstvo je stoga donijelo odluku kao u točkama I. i II. izreke ove Odluke.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 16. i članka 17., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Uzimajući u obzir okolnosti konkretnog slučaja i to duljinu razdoblja u kojem je obveznik obnašao dužnost direktora trgovačkog društva Komunalac Fažana d.o.o. za komunalne djelatnosti, promet nekretninama i dužnost člana Skupštine Istarske županije, činjenicu da je obveznik prije zaprimanja pisanog otpravka mišljenja Povjerenstva u predmetu M-43/23 dana 17. veljače 2023. zatražio stavljanje mandata u mirovanje te da je Skupština Istarske županije donijela odluku o predmetnom na prvoj narednoj sjednici održanoj 2. ožujka 2023., uzevši u obzir iznos primljene naknade za obnašanje dužnosti člana Skupštine Istarske županije koja se dijelom odnosi na razdoblje prije stupanja ZSSI-a na snagu te navod da je sam zatražio prekid isplata naknada po stupanju ZSSI-a na snagu, kao i uzevši u obzir da je riječ o obvezniku protiv kojeg Povjerenstvo ranije nije donijelo odluku kojom bi bila utvrđena povreda odredbi ZSSI-a, Povjerenstvo je utvrdilo primjerenim obvezniku za povredu odredbe članka 16. i odredbe članka 17. stavka 1. ZSSI-a izreći opomenu.

Povjerenstvo je stoga donijelo odluku kao u točki III. izreke ove Odluke.

Ova Odluka objavit će se, sukladno članku 44. stavku 6. ZSSI-a, na mrežnim stranicama Povjerenstva nakon uredne dostave obvezniku.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Danijel Ferić, osobnom dostavom
2. Podnositelju prijave
3. Objava na mrežnim stranicama Povjerenstva nakon uredne dostave obvezniku
4. Pismohrana